Vandale beskadig meer skole in Wes-Kaap | Netwerk24
Vandale beskadig meer skole in Wes-Kaap
Deur Denique Smith 21 April 2017 13:58
Daar was 'n toename in die getal skole wat oor die Paasnaweek deur vandale beskadig is, sê Debbie Schäfer, Wes-Kaapse LUR vir onderwys. Daar was vanjaar 17 voorvalle teenoor 15 verlede jaar.
"Ondanks verskerpte veiligheidsmaatreëls by skole in die provinsie, is daar steeds oortreders wat ons skole beskadig. Dit is 'n groot bron van kommer. Ek is egter bly dat al die voorvalle minder ernstig is. 'n Voorval word as minder ernstig beskou as die koste van die skade minder as R100 000 is.
"Die skade is na raming R150 000, terwyl slegs die helfte van die skattings gedoen is," sê sy.
Koperpype, elektriese kabels, rekenaartoerusting en skryfbehoeftes is onder meer gesteel.
"In sommige gevalle het die oortreders net die eiendom beskadig sonder om enigiets te steel. Ons moet die noodinstandhoudingsbegroting tot R30 miljoen verhoog.
"Dit is jammer dat ons soveel geld aan herstelwerk moet bestee weens vernielsug en inbrake. Ons moet eintlik hierdie geld gebruik om nuwe skole te bou, bestaande skole te verbeter en geleenthede vir die kinders te skep."
Sy sê hoewel die departement probeer om skole met bykomende veiligheidsmaatreëls te beskerm, kan hy nie die beskadiging verhinder sonder die gemeenskap se ondersteuning nie.
" 'n Skool is 'n gemeenskapsbate. Almal moet help om skole te beskerm, aangesien dit 'n fondament is vir die toekoms van ons kinders."
* Die Wes-Kaapse onderwysdepartement (WKOD) maak nie die name van die skole wat beskadig is, bekend nie, omdat dit meer beskadiging kan aanmoedig.